NARIADENIE KOMISIE (ES) č. 616/2005
z 21. apríla 2005,
ktorým sa mení a dopĺňa nariadenie (ES) č. 1623/2000 stanovujúce podrobné pravidlá uplatňovania nariadenia (ES) č. 1493/1999 o spoločnej organizácii trhu s vínom vzhľadom na trhový mechanizmus
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1493/1999 zo 17. mája 1999 o spoločnej organizácii trhu s vínom (1), najmä na jeho článok 33,
keďže:
(1)
Nariadenie Komisie (ES) č. 1623/2000 (2) stanovuje systém predaja vínneho destilátu, ktorý je určený na použitie v Spoločenstve v podobe bioetanolu, prostredníctvom dražby. Aby sa za tento lieh dosiahla čo najvyššia cena ponúknutá účastníkom, mal by sa nahradiť systém dražby systémom verejnej súťaže.
(2)
Na tento účel by sa mali pre rôzne typy predaja vínneho destilátu používať rovnaké pravidlá a zároveň dodržiavať nevyhnutné charakteristiky každého použitia alebo konečného miesta určenia liehu.
(3)
Aby bola zabezpečená kontrola použitia liehu na výrobu bioetanolu, členské štáty schvaľujú podniky, ktoré považujú za spôsobilé na základe kapacity podniku, zariadení na spracovanie liehu, ich ročnej spracovateľskej kapacity, potvrdenia štátnych orgánov členského štátu konečného nákupcu potvrdzujúce, že nákupca používa lieh iba na výrobu bioetanolu, a že tento bioetanol je používaný výlučne v odvetví pohonných látok.
(4)
Predaj prostredníctvom verejnej súťaže je treba vykonať každý štvrťrok, aby sa na jednej strane zabezpečil predaj liehu skladovaného intervenčnými agentúrami členských štátov a na druhej strane zabezpečila určitá miera zásobovania podnikov sídliacich v Európskom spoločenstve, ktoré používajú lieh v odvetví pohonných látok.
(5)
Je potrebné, aby členské štáty na konci každého mesiaca oznámili informácie o množstvách vína, vínneho kalu a vína obohateného alkoholom destilovaných v predchádzajúcom mesiaci a tiež o množstve liehu rozdelenom na neutrálny alkohol, surový alkohol a destiláty.
(6)
V dôsledku toho je treba zmeniť a doplniť nariadenie (ES) č. 1623/2000.
(7)
Opatrenia stanovené v tomto nariadení sú v súlade so stanoviskom Riadiaceho výboru pre víno,
PRIJALA TOTO NARIADENIE:
Článok 1
Nariadenie (ES) č. 1623/2000 sa mení a dopĺňa takto:
1.
Články 92 až 94 sa nahrádzajú takto:
„Článok 92
Otvorenie verejnej súťaže
1. Komisia môže podľa postupu stanoveného v článku 75 nariadenia (ES) č. 1493/1999 pristúpiť k otvoreniu jednej alebo viacerých verejných súťaží za štvrťrok na použitie v podobe bioetanolu v Spoločenstve a výlučne v odvetví pohonných látok.
Množstvá liehu predané v rámci týchto verejných súťaží nesmú presiahnuť 700 000 hektolitrov alkoholu 100 % obj. na jednu verejnú súťaž.
2. Lieh sa pridelí podnikom sídliacim v Spoločenstve a musí byť použitý v odvetví pohonných látok.
Na tento účel členské štáty schvália spoločnosti, ktoré považujú za spôsobilé, a ktoré podali žiadosť spolu s nasledujúcimi dokumentmi:
a)
vyhlásenie podniku o tom, že je schopný použiť minimálne 50 000 hl liehu za rok;
b)
administratívne sídlo podniku;
c)
sídlo a kópia plánov zariadení na spracovanie liehu, ktoré udávajú ich ročnú spracovateľskú kapacitu;
d)
kópia povolenia štátnych orgánov príslušného členského štátu na prevádzkovanie týchto zariadení; a
e)
potvrdenia štátnych orgánov členského štátu o tom, že každý konečný nákupca je schopný používať lieh iba na výrobu bioetanolu, a že sa tento bioetanol bude používať iba v odvetví pohonných látok.
3. Schválenie členským štátom je platné v celom Spoločenstve.
4. Podniky schválené Komisiou k 1. marcu 2005 sa považujú za schválené na účely tohto nariadenia.
5. Členské štáty informujú Komisiu o každom novom schválení alebo o odobratí schválenia.
6. Komisia pravidelne zverejňuje zoznam podnikov schválených členskými štátmi.
Článok 93
Oznámenie o konaní verejnej súťaže
Oznámenie o konaní verejnej súťaže sa uverejní v Úradnom vestníku Európskej únie.
Toto oznámenie uvedie:
a)
osobitné pravidlá verejnej súťaže a názvy a adresy príslušných intervenčných agentúr;
b)
množstvo liehu vyjadrené v hektolitroch alkoholu 100 % obj., na ktoré sa vzťahuje verejná súťaž;
c)
dávky;
d)
platobné podmienky;
e)
formality na získanie vzorky;
f)
výšku zábezpeky za účasť uvedenú v článku 94 ods. 4 a výšku realizačnej zábezpeky uvedenú v článku 94c ods. 3.
Článok 94
Pravidlá platné pre ponuky
1. Účastník verejnej súťaže môže predložiť iba jednu ponuku na každú ponúkanú dávku. Ak účastník verejnej súťaže predloží viac ako jednu ponuku na dávku, žiadna z týchto ponúk nebude prijatá.
2. Aby mohla byť ponuka prijatá, musí obsahovať určenie konečného miesta určenia prideleného liehu a obsahovať záväzok účastníka dodržať toto miesto určenia.
3. Ponuka musí byť doručená intervenčnej agentúre príslušného členského štátu najneskôr o 12. hodine (bruselský čas) v deň uzávierky stanovený v oznámení na predloženie ponúk do verejnej súťaže.
4. Ponuka je platná len po predložení dôkazu, pred uzávierkou predkladania ponúk, o zložení zábezpeky v príslušnej intervenčnej agentúre vo výške štyroch eur na hektoliter alkoholu 100 % obj. na celé množstvo predávanej dávky.
Na tento účel príslušné intervenčné agentúry účastníkom okamžite vydajú potvrdenie o zložení zábezpeky na účasť pre množstvá, pre ktoré je každá intervenčná agentúra príslušná.
5. Na účely zábezpeky na účasť v zmysle článku 20 nariadenia (EHS) č. 2220/85 sú základnými požiadavkami zachovanie ponuky po uzávierke podávania ponúk a zloženie realizačnej zábezpeky.
Článok 94a
Oznámenia týkajúce sa ponúk
Príslušná intervenčná agentúra do dvoch pracovných dní po uzávierke podávania ponúk predloží Komisii anonymný zoznam, v ktorom bude za každú predloženú ponuku uvedená:
a)
ponúknutá cena;
b)
požadovaná dávka;
c)
konečné miesto určenia liehu.
Článok 94b
Prijatie ponúk
1. Komisia na základe predložených ponúk a v súlade s postupom stanoveným v článku 75 ods. 2 nariadenia (ES) č. 1493/1999 rozhodne čo najrýchlejšie o prijatí alebo neprijatí týchto ponúk.
2. V prípade prijatia ponúk Komisia príjme najvýhodnejšiu ponuku pre dávku. Ak dve alebo viac ponúk uvádzajú rovnakú cenu, Komisia rozhodne o pridelení predmetného množstva žrebom.
3. Komisia oznámi rozhodnutie prijaté podľa tohto článku len tým členským štátom a intervenčným agentúram držiacim lieh, pre ktoré boli ponuky prijaté.
4. Komisia uverejní výsledky konania verejnej súťaže v zjednodušenej forme v Úradnom vestníku Európskej únie.
Článok 94c
Vyhlásenie o pridelení
1. Intervenčná agentúra účastníkom prostredníctvom listu s doručenkou bez meškania písomne oznámi rozhodnutie o ich ponukách.
2. Do dvoch týždňov od dátumu prijatia informatívneho oznámenia uvedeného v odseku 1 intervenčná agentúra každému úspešnému účastníkovi doručí vyhlásenie potvrdzujúce prijatie jeho ponuky.
3. Každý úspešný účastník do dvoch týždňov od dátumu prijatia informatívneho oznámenia uvedeného v odseku 1 predloží dôkaz o zložení realizačnej zábezpeky vo výške 30 eur na hektoliter alkoholu 100 % obj., ktorej cieľom je zabezpečiť použitie prideleného liehu na účel uvedený v jeho ponuke, u príslušnej intervenčnej agentúry.
Článok 94d
Vyskladnenie liehu
1. Intervenčná agentúra, ktorá má lieh v držbe a úspešný účastník sa dohodnú na predbežnom rozvrhu vyskladnenia liehu.
2. Lieh je možné vyskladniť na základe predloženia príkazu na vyskladnenie, ktorý vydá intervenčná agentúra po uhradení ceny za príslušné množstvo. Toto množstvo sa stanovuje s presnosťou na hektolitre alkoholu 100 % obj.
Každý príkaz na vyskladnenie sa vydáva na minimálne množstvo 2 500 hektolitrov, okrem prípadu posledného vyskladnenia v každom členskom štáte.
V príkaze na vyskladnenie sa uvedie dátum, do ktorého musí byť lieh fyzicky vyskladnený zo skladu príslušnej intervenčnej agentúry. Lehota na vyskladnenie nemôže byť väčšia ako osem dní od vydania príkazu na vyskladnenie. Ak sa však príkaz na vyskladnenie vzťahuje na viac ako 25 000 hektolitrov, môže byť táto lehota väčšia ako osem dní, nemôže ale presiahnuť pätnásť dní.
3. Vlastníctvo liehu, na ktorý sa vzťahuje príkaz na vyskladnenie, sa prevedie v deň uvedený na tomto príkaze, ktorý nemôže byť neskôr ako osem dní po vydaní príkazu a príslušné množstvá sa považujú za vyskladnené v tento deň. Od tohto okamihu je kupujúci zodpovedný za akúkoľvek krádež, stratu alebo zničenie a za náklady na skladovanie nevyskladneného liehu.
4. Lieh je potrebné úplne vyskladniť do šiestich mesiacov odo dňa prijatia informatívneho oznámenia.
5. Pridelený lieh musí byť úplne použitý do dvoch rokov odo dňa prvého vyskladnenia.“
2.
V článku 97 sa prvý pododsek odseku 1 nahrádza takto:
„1. Ponuka je prijateľná iba pod podmienkou, že je predložená v písomnej forme a okrem špecifických údajov uvedených v pododdieloch I, II alebo III obsahuje:“
3.
V článku 98 sa odseky 1 a 2 nahrádzajú takto:
„1. Od uverejnenia oznámenia o konaní verejnej súťaže až do uzávierky podávania ponúk vzťahujúcich sa na toto oznámenie, môže každý záujemca dostať vzorky liehu ponúknutého na predaj za úhradu 10 eur za liter. Množstvo dodané každému záujemcovi nesmie prekročiť päť litrov na zásobník.
2. Účastník alebo schválený podnik uvedený v článku 92 môže po uzávierke podávania ponúk dostať vzorky prideleného liehu.
Po uzávierke prekladania ponúk môže účastník, ktorému bola ponúknutá náhrada podľa článku 83 ods. 3 druhého pododseku, dostať vzorky liehu ponúknutého ako náhradu.
Tieto vzorky je možné získať od intervenčnej agentúry za úhradu 10 eur za liter, objem nesmie prekročiť päť litrov na zásobník.“
4.
V článku 100 sa ods. 2 písm. c) nahrádza takto:
„c)
V prípade liehu prideleného na nové priemyselné použitie, ktorý sa musí pred konečným plánovaným použitím upraviť a v zmysle verejných súťaží pre použitie bioetanolu v odvetví pohonných hmôt v Spoločenstve, vyskladnený lieh sa považuje za úplne použitý na stanovené účely, ak sa na tieto účely použije minimálne 90 % celkového množstva liehu vyskladneného na základe verejnej súťaže.
Účastník, ktorý súhlasil s kúpou liehu, informuje intervenčnú agentúru o množstve, mieste určenia a použití výrobkov získaných úpravou.
Straty nesmú presiahnuť hodnoty stanovené v písmene b).“
5.
V článku 103 sa odsek 2 nahrádza takto:
„2. Pokiaľ ide o destilácie uvedené v článkoch 27, 28 a 30 nariadenia (ES) č. 1493/1999 členské štáty oznamujú na konci každého mesiaca:
a)
množstvá vína, vínneho kalu a vína obohateného alkoholom destilované v predchádzajúcom mesiaci;
b)
množstvá liehu rozdelené na neutrálny alkohol, surový alkohol a destiláty:
-
vyrobené počas predchádzajúceho mesiaca,
-
prevzaté intervenčnými agentúrami počas predchádzajúceho mesiaca,
-
predané intervenčnými agentúrami počas predchádzajúceho mesiaca a tiež exportovaný podiel z týchto množstiev a použitú predajnú cenu,
-
v držbe intervenčných agentúr na konci predchádzajúceho mesiaca.“
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 21. apríla 2005